詩史吟
作者：邵雍
朝代：宋

paragraphs: 史筆善記事，長于炫其文。
文勝則實喪，徒憎口云云。
詩史善記事，長于造其真。
真勝則華去，非如目紛紛。
天下非一事，天下非一人。
天下非一物，天下非一身。
皇王帝伯時，其人長如存。
百千萬億年，其事長如新。
可以辨庶政，可以齊黎民。
可以述祖考，可以訓子孫。
可以尊萬乘，可以嚴三軍。
可以進諷諫，可以揚功勳。
可以移風俗，可以厚人倫。
可以美教化，可以和踈親。
可以正夫婦，可以明君臣。
可以贊天地，可以感鬼神。
規人何切切，誨人何諄諄。
送人何戀戀，贈人何懃懃。
無歲無嘉節，無月無嘉辰。
無時無嘉景，無日無嘉賓。
樽中有美祿，坐上無妖氛。
胸中有美物，心上無埃塵。
忍不用大筆，書字如車輪。
三千有餘首，布爲天下春。